Ծնվել է Արցախի Սզնեք գյուղում: 1969-73թթ սովորել է Երևանի Փ.Թերլեմեզյանի անվան գեղարվեստի ուսումնարանի, 1973-79թթ՝ Երևանի գեղարվեստաթատերական ինստիտուտի գեղանկարի բաժնում: Մասնակցել է բազմաթիվ հանրապետական և համամիութենական ցուցահանդեսների: 1983թ-ից եղել է Հայաստանի նկարիչների միության անդամ, 2007թ-ից՝ Արցախում գործող «ԳԱՄ-արտ» Արցախի նկարիչների միջազգային միության հիմնադիրներից ու նախագահը: 1999թ-ից դասավանդել է Շուշիի Հ.Գյուրջյանի անվան կիրառական արվեստի ինստիտուտում և Աստղաշենի արվեստի դպրոցում: Ստեղծել է կոմպոզիցիաներ, խորհրդանշական ֆիգուրներ: Աշխատանքներից են՝ «Հովեկներ» (1999թ.), «Պահ իրիկնամուտին» (2000թ.), «Աշուն» (2000թ.), «Զրույց» (2000թ.), «Ցլամարտ» (2000թ.), «Լուսափայլ» (2000թ.) և այլն: 1993թ-ից մասնակցել է բազմաթիվ խմբային ցուցահանդեսների, ունեցել է անհատական ցուցահանդեսներ ԱՄՆ-ում, Անգլիայում, Իտալիայում, Գերմանիայում, Հունաստանում, Կիպրոսում, Ֆինլանդիայում, Եգիպտոսում, Լիբանանում, ԱՄԷ-ում, Բրազիլիայում և այլ երկրներում: Նրա 1000-ից ավելի ստեղծագործություններ տեղ են գտել արտասահմանյան մասնավոր հավաքածուներում, Հայաստանի ազգային պատկերասրահում, ՀՀ մշակույթի նախարարության, ՀՆՄ ֆոնդերում: 2013թ. Շուշիում բացված Կերպարվեստի պետական թանգարանի նվիրատուներից է եղել: 1994թ. դարձել է Արցախի Եղիշեի անվան պետական մրցանակի դափնեկիր: 2011թ. արժանացել է Արցախի վաստակավոր նկարչի կոչման: Մահացել է Ստեփանակերտում: